Erkki Keldo Meie 07.10.2024 nr 1-9/62

majandus- ja tööstusminister

Majandus- ja kommunikatsiooniministeerium

info@mkm.ee

**Töötajate esindajate vaba aeg**

*Austatud härra minister*

Töösuhetes on töötajatel õigus esindajale. Kaasates töötajate esindajaid töökorralduslike otsuste tegemisse on võimalik luua töökeskkond, mis on sobilik mõlemale töösuhte osapoolele. Eestis on töötajate esindajana käsitletavad muuhulgas ametiühingute usaldusisik ja töötajate usaldusisik. Töötajate usaldusisiku tegevust reguleerib Töötajate usaldusisiku seadus (TUIS) ja ametiühingu usaldusisiku tegevust Ametiühingute seadus (AÜS). Kaks erinevat seadust, mis mõlemad käsitlevad töötajate esindamist, tekitavad segadust nii tööandjatele kui ka töötajate esindajatele, muuhulgas ka töötajate esindajale vaba aja andmisel.

Eelmainitud töötajate esindajatel on õigus kokkuleppel tööandjaga kasutada tööst vaba aega oma ülesannete täitmiseks seoses töötajate esindamisega. Vaba aja andmise kokkuleppe raamid tulenevad TUIS-st ja AÜS-st ning vaba aeg sõltub esindatavate arvust.

Töötajate usaldusisik saab vaba aega TUIS § 13 lg 3 järgi, mille kohaselt tööandja tagab vähemalt ühele usaldusisikule tema ülesannete täitmiseks tööajal:

1. 5 kuni 100 töötaja esindamise korral vähemalt 4 tundi töönädalas
2. 101 kuni 300 töötaja esindamise korral vähemalt 8 tundi töönädalas;
3. 301 kuni 500 töötaja esindamise korral vähemalt 16 tundi töönädalas;
4. üle 500 töötaja esindamise korral vähemalt 40 tundi töönädalas.

Töötajate usaldusisik valitakse töötajate üldkoosolekul, mille võivad kokku kutsuda 10% töötajatest ja üldkoosolek on otsustusvõimeline, kui seal osaleb vähemalt 50% tööandja töötajatest. Töötajate usaldusisik saab vaba aega vastavalt tööandja juures töötavate töötajate arvule.

Ametiühingute usaldusisik saab vaba aega AÜS § 211 lg 2 järgi, mille kohaselt tööandja tagab vähemalt ühele ametiühingu usaldusisikule tema ülesannete täitmiseks tööajal:

1. tööandja juures töötava 5 kuni 100 ametiühingu liikme esindamise korral vähemalt 4 tundi töönädalas;
2. tööandja juures töötava 101 kuni 300 ametiühingu liikme esindamise korral vähemalt 8 tundi töönädalas;
3. tööandja juures töötava 301 kuni 500 ametiühingu liikme esindamise korral vähemalt 16 tundi töönädalas;
4. tööandja juures töötava üle 500 ametiühingu liikme esindamise korral vähemalt 40 tundi töönädalas.

Ametiühingute usaldusisik valitakse ametiühingu koosolekul vastavalt ametiühingu põhikirjale ja ametiühingu usaldusisik saab vaba aega AÜS järgi vastavalt tööandja ettevõttes ametiühingusse kuuluvate töötajate arvule.

TUIS ja AÜS näevad mõlemale töötajate esindajale ette sarnase pädevuse. Samas on kollektiivlepingute sõlmimise eesõigus ametiühingutel ja enamus kollektiivlepinguid sõlmitaksegi Eestis ametiühingute poolt. Kollektiivlepingu seaduse § 3 lg 3 kohaselt: *Ettevõttes, asutuses ja muus organisatsioonis sõlmib kollektiivlepinguid töötajate ühing*. Ainult siis, kui ettevõttes, asutuses või muus organisatsioonis ei esinda töötajaid ametiühing, sõlmib kollektiivlepingu töötajate volitatud esindaja.

AÜS § 16 lg 1 järgi kollektiivsetes töösuhetes on ametiühingul oma pädevuse piires õigus esindada ja kaitsta töötajate huve. Riigikohtu 09.01.2008 otsuse nr 3-2-1-133-07 kohaselt on tööandjal kohustus rakendada kollektiivlepingut kõigile töötajatele olenemata sellest, kas nad kuuluvad töötajaid esindavasse organisatsiooni või mitte.

Seega nii töötajate usaldusisik kui ka ametiühingu usaldusisik sisuliselt esindavad kõiki töötajaid ja ei ole õigustatud töötajate esindajate erinev kohtlemine vaba aja andmisel. Seetõttu palume muuta AÜS § 211  lg 2 sarnaseks TUIS §-ga 13 lõikega 3, mille kohaselt nii töötajate usaldusisik kui ka ametiühingu usaldusisik saaksid tööandjaga kokku leppida vaba aega, võttes aluseks tööandja juures töötavate töötajate arvu.

Eesti Statistikaameti andmetel oli Eestis 2023. aastal kõikidest ettevõtetest 94,8 % ettevõtted, kus oli vähem kui 10 töötajat ja ainult 0,1% ettevõtetest oli 250 või enam töötajat. Seetõttu tuleks üle vaadata ja korrigeerida TUIS § 13 lõikes ja AÜS § 211 olevaid esindatavate numbreid.

Meie nägemusel võiks korrigeeritud numbritega esindatavate arv olla:

1. 5 kuni 50 töötaja esindamise korral vähemalt 4 tundi töönädalas
2. 50-150 töötaja esindamise korral vähemalt 8 tundi töönädalas;
3. 150-250 töötaja esindamise korral vähemalt 16 tundi töönädalas;
4. üle 250 töötaja esindamise korral vähemalt 40 tundi töönädalas.

Eeltoodust tulenevalt palume koostada eelnõu TUIS § 13 ja AÜS § 211muutmiseks.

Lugupidamisega

*(allkirjastatud digitaalselt)*

Kaia Vask

EAKLi esimees